APROBACIÓN DAS BASES REGULADORAS DA CONVOCATORIA EXTRA-ORDINARIA COMPLEMENTARIA Ó PLAN DE COFINANCIAMENTO DOS SERVIZOS SOCIAIS COMUNITARIOS MUNICIPAIS PARA A AMPLIACIÓN DA SUBVENCIÓN DO SERVIZO DE AXUDA NO FOGAR (SAF) 2015
ADMINISTRACIÓN LOCAL — Provincial — Deputación Provincial (Subvencións, 06/10/2015)

A Xunta de Goberno desta Deputación, na sesión ordinaria do 6 de febreiro de 2015, adoptou, entre outros, o acordo de aprobar a convocatoria extraordinaria complementaria ó Plan de Cofinanciamento dos Servizos Sociais Comunitarios Municipais para a ampliación da subvención do servizo de axuda no fogar (SAF) 2015. Esta convocatoria preséntase como unha liña de subvencións complementarias e extraordinarias ó Plan de Cofinanciamento dos Servizos Sociais Comunitarios Municipais para o exercicio 2015, (BOPPO núm.30, de 13 de febreiro de 2015), elaborado ó abeiro do Decreto 99/2012, de 16 de marzo (modificado polo Decreto 148/2014, de 6 de novembro) que regula os servizos sociais comunitarios e o seu cofinanciamento, e que no seu artigo 31 establece que as deputacións lles proporcionarán asistencia económica, técnica e xurídica ós concellos con menos de 20.000 habitantes na execución das súas competencias en materia de servizos comunitarios municipais. Ademais, complementa a ampliación da subvención do servizo de axuda no fogar (SAF) 2015 aprobada pola Xunta de Goberno desta institución provincial na súa sesión ordinaria do 8 de maio de 2015 (BOPPO núm.91, de 15 de maio de 2015). Esta liña de subvención extraordinaria, financiarase no ano 2015 coa achega prevista de 125.000,00 € da aplicación orzamentaria 15/232.2313.462.00 do Orzamento desta Deputación. É finalidade deste organismo provincial regular, a través destas bases, a posibilidade de incrementar a concesión de subvencións para o módulo do servizo de axuda no fogar, atendendo ós criterios de determinación de posibles variacións de financiamento para gastos correntes establecidos no artigo 48 do Decreto 99/2012 de 16 de marzo (modificado polo Decreto 148/2014, de 6 de novembro), que regula os servizos sociais comunitarios e o seu cofinanciamento. Ante a existencia de orzamento suficiente e da avaliación efectuada, valórase adecuado reforzar, durante o ano 2015, o SAF, como servizo público, de carácter local que, como determina o artigo 3º da Orde do 22 de xaneiro de 2009 pola que se regula o servizo de axuda no fogar, consiste en ofrecer un conxunto de atencións a persoas ou unidades de convivencia no seu propio domicilio para facilitar o seu desenvolvemento e a súa permanencia no seu medio habitual. Servizos sociais comunitarios municipais dos concellos de menos de 20.000 habitantes da provincia de Pontevedra. Os incrementos que sexan aprobados nesta convocatoria non se integrarán no Plan de Cofinanciamento dos Servizos Sociais Comunitarios Municipais do 2016, entendendo que esta convocatoria se asenta na petición de ampliación do servizo de axuda no fogar en concellos da provincia de Pontevedra, cun alto grao de demanda ou dificultades de financiamento neste exercicio 2015. Serán obxecto de subvención os gastos de retribucións brutas e de Seguridade Social do persoal auxiliar do servizo de axuda no fogar así como o gasto de material directamente vinculado ó programa (luvas, batas, pixamas e zocas), sen prexuízo de que sexa xestionado directa ou indirectamente mediante algunha das formas previstas na lexislación de contratos do sector público. Para aqueles concellos que non o xestionen directamente, senón mediante algunha das formas previstas na lexislación de contratos do sector público, as empresas adxudicatarias deberán necesariamente cumprir co convenio colectivo galego para a actividade de axuda no fogar vixente. Para estes efectos, considérase SAF básico aquel no que as persoas usuarias accedan ó servizo en réxime de libre concorrencia e que non gocen del a través do Sistema para a Autonomía e a Atención á Dependencia (SAAD). O importe da transferencia ós concellos e corporacións locais determinarase establecendo unha contía máxima de 2.358,49 € a cada un dos 53 concellos de menos de 20.000 habitantes da provincia de Pontevedra. En caso de que co número de solicitudes existentes non se cubrisen as cantidades máximas ofertadas, a subvención repartiríase equitativamente entre todos os solicitantes ata, como máximo, a contía solicitada reflectida no formulario de solicitude. O modelo de formulario para a solicitude desta convocatoria estará a disposición das entidades beneficiarias na páxina web www.depo.es.As solicitudes presentaranse no Rexistro xeral da Deputación ou en calquera das oficinas de rexistro da institución provincial que se detallan na seguinte táboa: Tamén poderán entregarse a través de calquera dos procedementos establecidos no artigo 38.4 da Lei 30/92, de 26 de novembro, de réxime xurídico das administracións públicas e do procedemento administrativo común. O prazo de presentación de solicitudes será de 10 días naturais contados a partir do seguinte ó da publicación desta convocatoria no Boletín Oficial da Provincia (BOPPO). A entidade solicitante consinte ó adherirse a este Plan que os datos deste expediente queden incorporados ós ficheiros informáticos do organismo provincial. Os datos persoais recollidos serán incorporados e tratados en ficheiros cuxa finalidade é conter os datos das persoas que participan nos programas financiados, inscritos na Axencia Española de Protección de Datos. Estes poderán ser incluídos na páxina web. A entidade local comprométese a realizar as actuacións necesarias para desenvolver o obxectivo do Plan co incremento solicitado para o SAF e a completar coa súa achega económica o módulo obxecto de financiamento. O Concello comprométese a publicitar a achega da Deputación e a facer constar sempre o cofinanciamento desta en todas as comunicacións polas que se dea a coñecer a realización das actividades, ben sexa por medios escritos, radiofónicos, audiovisuais ou por internet. Coa memoria e a conta xustificativa a entidade beneficiaria achegará documentos que acrediten o cumprimento desta obriga. A entidade comprométese a proporcionarlle ó persoal contratado para o servizo de axuda no fogar (sexa persoal propio ou por contratación de empresa) as tarxetas identificativas do servizo subvencionado. Estas tarxetas serán facilitadas pola Consellería de Traballo e Benestar e reflectirán, entre outras e xunto coa identificación do posto de traballo, a imaxe corporativa da institución provincial. O persoal deberá levalas consigo cando estea realizando a actividade obxecto da subvención. Estas axudas aboaránselles directamente ós concellos, despois de seren aprobadas na Xunta de Goberno. Procederase ó pagamento anticipado do 35 % da axuda provincial despois de comprobar de oficio que a entidade receptora cumpre as obrigas tributarias co organismo provincial. Así mesmo, comprobarase que a entidade receptora non ten ningún anticipo pendente de xustificación do Plan de cofinanciamento dos servizos sociais comunitarios municipais do exercicio 2014. O cumprimento das obrigas tributarias coa Deputación comprobarao de oficio a propia institución. Todos os modelos de formularios para a xustificación desta convocatoria estarán a disposición das entidades beneficiarias na páxina web www.depo.es. A Deputación librará o 65 % restante tras a xustificación da completa execución do programa, atendendo á documentación solicitada no Plan de Cofinanciamento dos Servizos Sociais Comunitarios Municipais para o exercicio 2015 (BOPPO núm.30, de 13 de febreiro de 2015). O prazo de presentación da documentación xustificativa rematará o 27 de febreiro de 2016. Excepcionalmente poderase solicitar unha prórroga antes do remate do mes de xaneiro de 2016, logo de seren valoradas favorablemente polo Servizo de Servizos Sociais e Promoción de Emprego e o Servizo de Intervención as causas excepcionais que motiven a devandita solicitude, poderá concederse unha prórroga para a xustificación ata, como máximo, o 31 de marzo de 2016. Se non se achega a xustificación dentro de prazo (inicial ou prorrogado) requiriráselle á entidade beneficiaria a súa presentación no prazo improrrogable de 15 días. A falta de xustificación neste prazo excepcional levará aparellada a perda da referida achega. Á vista da documentación xustificativa presentada, e despois dos informes previos do Servizo de Servizos Sociais e Promoción de Emprego e do Servizo de Intervención, o órgano competente valorará o cumprimento das actividades subvencionadas e, se a documentación é correcta, procederase á aprobación da xustificación e ó pago do importe restante da achega provincial. No momento en que se efectúen os pagamentos a entidade local deberá estar ó corrente das súas obrigas tributarias coa Deputación. No caso de que a contía xustificada sexa inferior ó importe a xustificar, reducirase a achega provincial total do 2015 no importe proporcional correspondente. Esta convocatoria terá vixencia para as actividades realizadas do 1 de xaneiro ó 31 de decembro de 2015. As sucesivas convocatorias de carácter extraordinario estarán condicionadas á existencia de crédito adecuado e suficiente. Esta convocatoria rexerase polo establecido nestas bases, sendo as normas da Lei 38/2003, de 17 de novembro, xeral de subvencións (LXS), de aplicación supletoria, e tamén as Bases de execución dos orzamentos da institución provincial para o ano 2015. As entidades beneficiarias das achegas quedarán sometidas ó establecido no Código Penal (Lei orgánica 10/1995, de 23 de novembro), ás responsabilidades e ó réxime sancionador establecido na LXS. As entidades locais adheridas a este plan estarán obrigadas a facilitarlles ós servizos da Deputación toda a información relativa ó funcionamento dos servizos sociais municipais que se lles demande nun prazo de 15 días. A negativa a facilitar esta información ou a demora inxustificada no seu envío dará lugar á exclusión da entidade local deste plan, coa conseguinte perda do dereito ó cobro ou ó inicio do oportuno expediente de reintegro, segundo proceda, das achegas percibidas ou concedidas ó seu abeiro, que será obxecto de declaración pola Xunta de Goberno, trala tramitación do oportuno expediente contraditorio con audiencia da entidade interesada. A interpretación e a resolución das dúbidas que puidesen xurdir serán resoltas pola presidenta do organismo provincial, previo informe dos servizos de Secretaría e de Intervención. Para o non disposto expresamente nestas bases aplicarase supletoriamente o establecido na LXS. Pontevedra, a 2 de outubro de 2015.—A Presidenta, Carmela Silva Rego.—O Secretario, Carlos Cuadrado Romay.